Dobro jutro, poštovane kolegice i kolege. Kao što smo jučer najavili nastavljamo sa točkom: - Prijedlog zakona o izmjenama i dopunama Zakona o autorskom pravu i srodnim pravima, prvo čitanje, P.Z.E. broj 72. I sada će u ime Kluba zastupnika, izvolite, uvaženi zastupnik Siniša Varga. Izvolite.
Zahvaljujem gospodine potpredsjedniče. U ime SDP-a tražim stanku na temu jednog važnog unutar političko pitanje.
A možemo doznati o kojem se pitanju radi.
Pa radi se konkretno o ne donošenju određenog izmjena i dopuna jednog vrlo važnog zakona.
Morali bi definirati.
O zloporabi duhana.
O zloporabi duhana. Hvala lijepo. Izvolite, uvažena zastupnica Turina-Đurić.
U ime kluba HNS-a također tražimo stanku, ali vezano za rad Sabora odnosno već drugi tjedan u kojem se događa da Sabor odgađa petkom glasanje što znači o neradu Vlade i odnosu Vlade prema Hrvatskom saboru.
Hvala. Još neki klub? Izvolite, uvaženi zastupnik Šimić.
U ime Kluba zastupnika HDZ-a tražim stanku kako bi progovorio o kršenju ljudskih prava osoba s poremećajima autističnog spektra.
Hvala. Ja nisam prvo vidio uvaženog zastupnika Šimića, ali sada on dolazi na red. Izvolite.
Sve o.k. U ime Kluba zastupnika MOST-a vezano za rad Sabora u protekla dva tjedna i inače. Hvala.
Hvala. Još koji klub? Ako ne, hvala lijepo. Onda ćemo se naći u 9,45. [[NASTAVAK NAKON STANKE U 9,45 SATI]] Evo kolegice i kolege, vrijeme je stanke isteklo pa ćemo onda prvo saslušati u ime kluba SDP-a uvaženog zastupnika Sinišu Vargu. Izvolite.
Zahvaljujem gospodine potpredsjedniče, kolegice i kolege. Danas je međunarodni, odnosno sutra, ali se danas slavi tu ispred Hrvatskog sabora se slavi odnosno obilježava Međunarodni dan za borbu protiv malignih bolesti i više puta je istaknuto i za vrijeme mog izlaganja i od strane potpredsjednika i svih ostalih sudionika o važnosti prevencije i suzbijanje loših navika u sprječavanju nastanka malignih bolesti. Prevencija je jedan od glavnih oblika i unutar prevencije i promocije zdravlja imamo segment koji se označava kao jedan od najefikasnijih je ograničavanje dostupnosti onih sredstva koji su povezani sa nastankom malignih oboljenja. Jedan od njih su duhanski proizvodi i duhanski proizvodi su direktno sad već potpuno dokazano da su direktno povezani sa nastankom malignih bolesti unutar populacije koja umre od malignih bolesti koji je drugi uzrok smrti u RH. Muška populacija najviše umire od raka pluća i bronha i to je direktno povezano sa lošom navikom korištenja duhanskih proizvoda. Kada gledamo dječju populaciju prema podacima europskog istraživanja o pušenju, pijenju alkohola i uzimanju droga iz 2015. godine u Hrvatskoj je jednom ili više puta u životu pušilo 62% učenika, dok je istraživanje o uporabi duhana u mladih provedeno u 2016. godini pokazalo da 17,3% hrvatskih učenika između 13 i 15 godina trenutno koristi neki oblik duhanskih proizvoda. To su poražavajuća statistika. Još se na to može dodati da u ukupnoj populaciji, da 34% hrvatskih građanki i građana koriste duhanske proizvode redovito i to je nešto što je apsolutno neprihvatljivo obzirom da civilizirane zapadne zemlje su sad već polako pale ispod 10% sa trendom i daljeg pada. Europska komisija je donijela, odnosno Europski parlament je donio Direktivu br. 40 iz 2014. godine koji propisuje da 65% ambalaže duhanskih proizvoda zauzimaju slike i upozorenja o štetnosti duhana, a zemlje članice bile su obvezne uskladiti svoje nacionalne zakone do 20. svibnja 2016. godine. Na žalost, odnosno zbog političkih okolnosti u RH je došlo do odgode, nije bilo parlamenta za donošenje tog zakona i došlo je do prelijevanja i donošenja tog zakona u 2016. godini. Međutim, mi smo jedan od rijetkih zemalja u EU koji još uvijek nije donijela taj zakon i zbog toga je Europska komisija 8. prosinca ponovno dala i posebno upozorenje da usklađivanje sa direktivom i dala je rok do 8. veljače 2017. godine. Gospodo to ističe defacto za 4 dana. I provedena je javna rasprava od strane Vlade, međutim Vlada nikako da taj dokument, odnosno Nacrt izmjena i dopuna zakona uputi u saborsku proceduru da ne bi se pokrenuo od strane Europske komisije … [[Govornik govori engleski, ne razumije se.]] Pozivam Vladu da što prije donese izmjenu i dopunu zakona, da se ozbiljno ovo shvati. Postoje određeni dokumenti iz 2015. i šesnaeste godine koji govore o, zapravo o 2016. godini da je Vlada HDZ-a i MOST-a od Tomislava Karamarka je šurovala sa British American Tobaco što je protivno svim konvencijama Svjetske zdravstvene organizacije, gdje je bio dogovor de facto o odgodi donošenja ovog zakona. I tu se vidi da je ovo direktni interes duhanske industrije da se ovako nešto ne donese i smatram da je interes građana, interes svih naših pacijenata oboljelih od malignih bolesti i interes sprječavanja novog nastanka, novih malignih bolesti u našoj populaciji. Interes je Republike Hrvatske što ranije i što prije donošenje ovog zakona i što veće ograničavanje dostupnosti duhanskih proizvoda našoj populaciji, a naročito prema mladima. Hvala vam puno.
Hvala lijepa. Sljedeći klub zastupnika je onaj HNS-a, HSU-a u ime kojega će govoriti uvažena zastupnica Nada Turina Đurić. Izvolite.
Hvala lijepa gospodine potpredsjedniče, kolegice i kolege. Mislim da je dužnost nam kao saborskim zastupnicima i odgovornim političarima progovoriti pod kraj tjedna, znači petak o tome što se događa i što se radi u ovom Visokom domu. A događa se to da već evo drugi tjedan za redom, odnosno drugi petak kako je to uobičajeno u Hrvatskom saboru inače ne glasuje o ničemu. Da već drugi tjedan za redom u ovaj Hrvatski sabor ne dolazi ništa na dnevni red, odnosno ne dopunjava se dnevni red, a i ono što dolazi i o čemu raspravljamo je nešto o čemu, na čemu se radilo još u Vladi Zorana Milanovića. Jer svima je jasno da kad dobiju zakone na klupe, a javne rasprave su provedene u drugom mjesecu prošle i trećem mjesecu treće godine, onda je sasvim jasno da su ti zakoni izrađeni u pretprošloj Vladi i da mi u stvari nemamo ništa novoga od nove Vlade, pa čak niti od Vlade koja je bila 6 mjeseci, Vlade gospodina Oreškovića u ovom Saboru. To je nešto što treba reći javnosti i što je istina. Ova Vlada, a onda naravno i Sabor, a mi smo u tom smislu prozvani da ne radimo, da je sabornica prazna. Pa ja vas pitam temeljem čega bi trebala bit puna? Šta smo mi ovdje od nekakvih ključnih reformskih stvari dobili, stavili u dnevni red kako bi o tome proveli raspravu? Ono što se naravno događa je to da se puštaju određeni probni baloni, određene vijesti koje uglavnom dolaze iz izvršne vlasti, na koju mi direktan utjecaj naravno nemamo, ali možemo progovoriti jasno i glasno u ovoj sabornici da to nije dobro. Radi se o tome da se puštaju baloni vezano za ulazak u eurozonu, pa se puštaju baloni o tome kako će se otkupiti INA odnosno kako će se i da li će se privatizirati HEP, osnivaju se razna povjerenstva. Između ostalog i nova radna skupina vezano za obrazovanje, znači jedan posao koji se radio više od dvije godine u Hrvatskoj, bacili smo u smeće i formirali smo novu radnu skupinu koja će raditi novi prijedlog reforme našeg obrazovanja oko kojeg smo eto teškom mukom unatrag dvije godine imali vrlo, vrlo visok stupanj suglasnosti da je krenula dobrim putem. Onda što je kraj ovog tjedna obilježilo je da se opet zvecka oružjem, da se poziva na to da se valjda krenemo pripremati za nekakav budući rat, ja ga osobno baš ne vidim, ali čini se da ga neki vide i imaju intenciju naše mlade ljude, pa možda i one starije poslati na nekakve vrste vojnih obuka. U ime HNS-a moram iskazati veliku zabrinutost načinom funkcioniranja i Sabora, a naravno Vlade koja je uvijek ona koja inicira kao izvršna vlast promjene, da je ovo jedna Vlada koja se stvarno ponaša kao Titanik koja izgleda kao Titanik na kojem svira muzika, sve se čini dobro, a nije dobro završilo. I mislim da je vrijeme da se svi probude, posebno Vlada RH, a naravno i Hrvatski sabor odnosno ljudi koji vode Hrvatski sabor. Hvala lijepa.
Hvala lijepa. Sljedeći će u ime kluba HDZ-a govoriti uvaženi zastupnik Ivan Ćelić. Izvolite.
Hvala gospodine predsjedavajući. Na početku u ime kluba HDZ-a svim Dubrovčankama i Dubrovčanima želim čestiti njihovog parca blagdan sv. Vlaha. Ja ću govoriti o ozbiljno narušenim ljudskim i građanskim pravima osoba sa autizmom u RH. Naime, pravobraniteljica za osobe s invaliditetom u RH gospođa Anka Slonjšak je posljednjih nekoliko godina u svojim izvješćima obavještavala Hrvatski sabor o vrlo lošem položaju osoba sa autizmom u nas, konstatirajući da su osobe s autizmom najnezaštićenija skupina osoba s invaliditetom u našoj državi i društvu i koliko god to grozno zvučalo najzapuštenija skupina osoba s invaliditetom. Pravobraniteljica je argumentirano ukazivala na neodrživo postupanje Hrvatske države prema svojim građanima sa autizmom, ukazivala je na lošu organizaciju institucionalne skrbi o osobama sa autizmom u Centru za autizam u Zagrebu i podružnicama istog centra u Rijeci i Splitu. Postupak razdvajanja je krenuo, međutim ništa konkretno se nije dogodilo. Isto tako problem sa katastrofalnim i sramotnim stanjem dijagnostike osoba s autizmom kao posljedice ne postojanja rane intervencije, pravodobne i primjerene multidisciplinarne dijagnostike, primjerene terapije i promašene rehabilitacije. Centar za autizam ima i svom tretmanu 350 osoba o kojima skrbi 280 zaposlenika. U 34 godine svoga postojanja, nije osposobio niti socijalno integrirao niti jednu osobu. Ministar financija gospodin Marić bi se s pravom trebao zapitati s obzirom na ulaganja, s obzirom da se godišnje troši 38 milijuna kuna na Centar za autizam, kakvi su to rezultati. Ujedinjeno Kraljevstvo, zemlje EU napravile su pravu revoluciju u prevenciji autizma, liječenju i osposobljavanju osoba sa autizmom. Na konferenciji EU o autizmu u organizaciji Udruge autizam Europe u Italiji 2014. objavljen je podatak da je u Njemačkoj i Švicarskoj tijekom 2013. godine zaposleno oko deset tisuća osoba sa autizmom. U Hrvatskoj nula. Da bismo ušli u EU morali smo svoj državni i društveni sustav prilagoditi europskim normama i praksi, pa se to trebalo učiniti i sa sustavom skrbi o autistima u nas ali to nije učinjeno. Istodobno su autisti iz zemalja Jugoistočne Europe i Mađarske dobili iz namjenskih fondova za skrb o autistima milijunske iznose u eurima, izgradili potrebitu infrastrukturu i uz to dobili stručnu kadrovsku pomoć i podršku. Načelnica sektora za osobe s invaliditetom u Ministarstvu socijalne politike, gospođa Zvjezdana Bogdanović bi trebala dati izvješće sadašnjoj ministrici o rezultatima koji su napravljeni u proteklih nekoliko godina. Sukladno zaključcima Hrvatskog sabora iz 2013. godine pravobraniteljica za osobe s invaliditetom gospođa Anka Slonjšak je sazvala sastanak trojice ministara obrazovanja, socijalne skrbi i zdravstva, formirana je međuresorna stručna skupina na čelu koje je kao podpredsjednica Vlade bila gospođa Milanka Opačić i nije se dogodilo ništa. Sazvano je povjerenstvo, sazvani su određeni sastanci po uzoru na Republiku Sloveniju, slovenska je vlada svoj zadatak obavila za sedam mjeseci. Od 2013. godine prošle su četiri godine, Hrvatska još uvijek ništa nije napravila. Stoga pozivam nadležne ministre i nadležnu osobu u ime Vlade RH da smijeni odnosno imenuje novo stručno povjerenstvo koje treba kvalitetno i stručno odraditi ovaj vrlo važan zadatak. Ja se nadam da će do 2. travnja kada se obilježava Svjetski dan svjesnosti o autizmu imati u RH nekakvih konkretnih pomaka u radu ove radne skupine na poboljšanju kvalitete života osoba sa poremećajima iz autističnog spektra. Hvala.
Hvala lijepa. I slijedeći je Klub zastupnika MOST-a u ime kojega će govoriti uvaženi zastupnik Miro Šimić. Izvolite.
Poštovane kolegice i kolege, evo s obzirom na neka izlaganja koja su tražena danas u stanci i prije mene imao sam potrebu obratiti vam se i podsjetiti neke kolege koji očigledno nisu pratili rad Sabora od početka ovog mandata, na koji način je ovaj Sabor radio, koliko posla je ovaj Sabor odradio, pa se i osvrnuti malo na neke mandate u kojima su neke kolege iz oporbe bili vladajuća većina u Hrvatskom saboru. Dakle, ako se usporedi 4 posljednja saziva Sabora ovaj saziv u kojem smo mi zastupnici bio je u mnogo čemu najefikasniji. Ako se usporedi 60 dana u povijesti proteklih mandata možemo reći da što se tiče samog broja radnih dana u tih 60 dana, ovaj saziv je imao najveći broj radnih dana 29 u odnosu na primjer 14 kada je sada oporba, tada i vladajuća većina upravljala radom Sabora. Odradili smo 101 točku dnevnog reda u odnosu na 66 iz mandata koji sada uspoređujem. Što se tiče donesenih akata donijeli smo 36 zakona u odnosu na 26 zakona koje je donio saziv Sabora u predsjedanju mislim gospodina Leke. Što se tiče ostalih akata donijeli smo 152 akta u odnosu na 104 akta tadašnjeg saziva Sabora. Što se tiče javljanja za riječ, 2723 puta su se zastupnici javili za riječ u odnosu na 884 iz tog mandata. Da ne idem dalje sa zastupničkim pitanjima, sa ostalim statističkim pokazateljima koji će pokazati da je ovaj saziv Sabora zahvaljujući i vama kolegice i kolege daleko aktivniji, daleko produktivniji u odnosu na tri prethodna koje smo evo dobili u ovoj analizi. Ali ja sam se posebno imao potrebu osvrnuti na saziv Sabora kada je današnja oporba bila vladajuća većina. A zbog čega to? Zbog čega što kolegice koje na žalost ovdje nema, koja je tražila stanku jer evo nemamo glasovanja, pa sam i nju htio podsjetiti da, prvo naglasiti da ne vidim u tome nikakav problem da glasovanje imamo idući tjedan ili tjedan kada zastupnici to odluče. A drugo, podsjetiti je da je ovdje bila zastupnica i u nekim drugim sazivima Sabora kada je bila dio vladajuće većine. Imam, evo za 10 minuta sam skupio nekoliko datuma kada se nije obavljalo glasovanje i kada ona kao zastupnica na to nije reagirala. I ja mislim da nije trebala reagirati, jer radi se o normalnom radu Sabora. Ali kad napravite uvod u svoj govor i kažete dužnost nam je kao saborskim zastupnicima i odgovornim političarima upozoriti na to što mi sada ne glasujemo. Ja ne vidim iskreno tu dužnost, ali s obzirom da se ona prepoznaje u toj dužnosti zanima me kako se nije prepoznala u toj dužnosti u vremenu dok je bila dio vladajuće većine. Hvala.
Hvala lijepa. Sada bismo prešli na Prijedlog odluke o osnivanju istražnog povjerenstva. Polako idemo prvo vidjeti, čini mi se netko javi, digne ruku, spusti ruku. Ajmo redom. Prvo je dignuo, pa spustio, pa opet dignuo uvaženi zastupnik Goran Aleksić. Izvolite.